**Рэкамендацыі настаўнікам,**

**якія працуюць**

**з дзецьмі з асаблівасцямі псіхафізічнага развіцця**

Самай вялікай каштоўнасцю на зямлі прызнаны Чалавек. Заключэнне аб асаблівасцях псіхафізічнага развіцця дзіцяці не ўмаляе яго чалавечай годнасці, а толькі папярэджвае нас: гэта дзіця мае патрэбу ў асаблівых метадах навучання і выхавання, у нашай павышанай увазе і ўдзеле ў яго жыцці.

У Кодэксе РБ об адукацыі прапісана: Лицо с ОПФР (особенностями психофизического развития) – лицо, имеющее физическое и (или) психическое нарушение, препятствующее получению образования без создания для этого специальных условий. Таму наш асноўны абавязак – стварэнне гэтых спецыяльных умоў.

**Класнаму кіраўніку:**

* Наведваць сям’ю, якая выхоўвае дзіця з АПФР, складаць пратаколы наведвання сям’і
* Складаць педагагічную характарыстыку на вучня на пачатак і на канец навучальнага года
* Фарміраваць пазітыўныя адносіны класнага калектыву і настаўнікаў да вучня з АПФР. Не параўноўваць яго з іншымі. Падтрымліваць атмасферу добразычлівасці
* Падтрымліваць цеснае ўзаемадзеянне з бацькамі дзіцяці
* Запрашаць вучня і яго бацькоў на кансультацыі з педагогам-псіхолагам, педагогам сацыяльным, на школьныя святы, прыцягваць сям’ю да класных мерапрыемстваў
* Кантраляваць наведванне і паспяховасць вучня
* Арганізаваць наведванне аднакласнікамі тых дзяцей, якія навучаюцца дома

**Настаўнікам-прадметнікам:**

* Ведаць псіхалагічныя асаблівасці дзяцей з АПФР. З іх улікам ажыццяўляць індывідуальны падыход да кожнага як на занятках, так і ў пазаўрочны час
* Забяспечыць вучням з АПФР камфортныя, максімальна спакойныя абставіны для навучання. Усе прыёмы і метады павінны адпавядаць магчымасцям дзяцей і іх асаблівасцям. Вучні павінны адчуваць пачуццё ўпэўненасці ў сваіх сілах
* Пазбягаць ператамлення дзяцей. Не даваць на занятку больш за два новых паняцці. Рабіць паўзы перад заданнямі, ужываць інтанацыю і прыёмы неспадзяванасці (стук, пляск у далоні, званочак), выкарыстоўваць гульні і гульнёвыя сітуацыі, цялесны кантакт, практыкаванні на рэлаксацыю, сітуацыю поспеху. Праводзіць раўнамерныя ўключэнні ў занятак дынамічных паўз (праз 10 хвілін) і па меры стамлення
* Не патрабаваць неадкладнага ўключэння ў работу. На кожным занятку абавязкова ўводзіць арганізацыйны момант, таму што школьнікі цяжка пераключаюцца з папярэдняй дзейнасці
* Не даваць для засваення вялікі і складаны матэрыял, неабходна падзяліць яго на асобныя часткі і даваць іх паступова
* Старацца спрасціць вучэбную дзейнасць, выкарыстоўваючы зрокавыя апоры (карціны, схемы, табліцы)
* Актывізаваць работу ўсіх аналізатараў (рухальнага, зрокавага, слыхавога, кінестэтычнага). Дзеці павінны чуць, глядзець, прагаворваць, рухацца і г.д
* Дабівацца не хуткасці і колькасці зробленага, а дасканаласці і правільнасці выканання самых простых заданняў
* Тэмп выкладання вучэбнага матэрыялу павінен быць спакойным, роўным, павольным, з шматлікімі паўторамі асноўных момантаў
* Спрыяць павышэнню самаадзнакі вучня, часцей хваліць яго, але пры гэтым вучань павінен канкрэтна знаць за што яго хваляць. Часцей звяртацца да дзіцяці па імені.
* Рабіць заўвагі як мага радзей, асабліва ў прысутнасці іншых дзяцей
* Заставацца спакойным у любой сітуацыі

Паважаныя настаўнікі, памятайце, што толькі сумеснымі намаганнямі школы, бацькоў, сацыяльных арганізацый, мы зможам дабіцца інтэграцыі дзяцей з АПФР у грамадстве, у класным калектыве.